送葛謙問運幹
作者：周必大
朝代：宋

paragraphs: 少年扶犁事西疇，老陪英游帝王州。
才高韻勝各有得，志合情親君更優。
離筵忽席洛定鼎，戍期云異齊葵丘。
君行共歎空冀北，我衰謾作周南留。
欲持菊觴止君飲，單車已戒難停輈。
欲挽長條贈君別，金城柳落空悲秋。
悲秋惜別置勿道，資望久合登瀛洲。
仙凡一隔在何許，指點蓬萊雲氣浮。